**Likumprojekta „Grozījumi Komerclikumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2013. gada 2. maijā Saeima pieņēma grozījumus Komerclikumā (spēkā no 2013. gada 1. jūlija), kas vērsti uz tā saucamā reiderisma jeb komersanta prettiesiskas pārņemšanas novēršanu. Ar šiem grozījumiem tika būtiski izmainīta SIA dalībnieku reģistra vešanas kārtība un formas prasības. Komerclikuma pārejas noteikumi paredz, ka SIA, kas reģistrētas komercreģistrā līdz 2013. gada 30. jūnijam, ir pienākums līdz 2015. gada 30. jūnijam iesniegt Uzņēmumu reģistram aktuālo dalībnieku reģistru, kas atbilst jaunajai kārtībai.Saistībā ar pāreju uz *euro*, Saeima 2013. gada 19. septembrī pieņēma grozījumus Komerclikumā, kas noteica pienākumu tām kapitālsabiedrībām, kuru pamatkapitāls izteikts latos, līdz 2016. gada 30. jūnijam iesniegt Uzņēmumu reģistrā ar pāreju uz *euro* saistītos dokumentus. Komerclikumā paredzēts ilgs pārejas periods šo likumisko prasību izpildei. Lai SIA nebūtu divas reizes jāvēršas Uzņēmumu reģistrā, 18 mēnešus šīs abas likumiskās prasības SIA var veikt vienlaikus. Komerclikuma pārejas noteikumos ir paredzēti atvieglojumi saistībā ar pāreju uz *euro*. Turklāt daļa no šiem atvieglojumiem ir piemērojami arī situācijā, kad vienlaikus ar pāreju uz *euro* SIA iesniedz aktuālo dalībnieku reģistru atbilstoši anti-reiderisma Komerclikuma grozījumiem. Tomēr, neskatoties uz minēto, līdz šim tikai salīdzinoši neliela daļa SIA ir pieteikušas izmaiņas Uzņēmumu reģistram.Šā gada sākumā tikai aptuveni 42 500 jeb 27% SIA, kuras reģistrētas līdz 2013. gada 30. jūnijam, ir pieteikušas Uzņēmumu reģistram jaunajai kārtībai atbilstošu aktuālo dalībnieku reģistru. Viena dalībnieka SIA ir vēl pasīvākas šīs likumiskās prasības izpildē. Tikai 17 416 jeb 17% no visām viena dalībnieka SIA ir iesniegušas Komerclikuma grozījumiem atbilstošu dalībnieku reģistru.Aptuveni 13% no visām SIA, kurām pamatkapitāls ir izteikts latos, ir pieteikušas ar pāreju uz *euro* saistītos dokumentus Uzņēmumu reģistram. Viena dalībnieka SIA gadījumā tās ir 12 475 jeb tikai 11% no visām šāda veida SIA. Paredzams, ka pasivitāte izpildīt likumiskās prasības novedīs pie tā, ka liela daļa no SIA šādas izmaiņas neveiks un nepieteiks Uzņēmumu reģistram. Līdz ar to sabiedrība nebūs iesniegusi komercreģistra iestādei likumā paredzētās ziņas vai dokumentus un SIA dibināšanas dokumenti būs pretrunā ar likumu. Tas savukārt būs pamats iesniegt prasību tiesā par SIA darbības izbeigšanu (Komerclikuma 314. pants). Tāpat, neskatoties uz garo pārejas termiņu, paredzams, ka liela daļa no SIA šīs darbības veiks īsi pirms gala termiņa iestāšanās. Līdz ar to šā gada vidū Uzņēmumu reģistrā būtiski palielināsies iesniedzamo pieteikumu skaits, kas var palielināt lietu izskatīšanas ilgumu Uzņēmumu reģistrā, tādējādi radot negatīvu ietekmi uz citu komersantu interešu realizāciju.Lai novērstu iepriekš minētās problēmas likumprojekts „Grozījumi Komerclikumā” (turpmāk – Likumprojekts) paredz atvieglojumus viena dalībnieka SIA attiecībā uz Komerclikuma pārejas noteikumos noteikto prasību izpildi. Atvieglojumu attiecināšana uz šīm SIA pamatojama ar to, ka dalībnieku reģistra noformējumā un pārejā uz *euro* viena dalībnieka SIA nav saskatāmi tādi riski, kādi var būt vairāku dalībnieku SIA. Vienlaikus Likumprojekts samazinās arī administratīvo slogu šai komersantu grupai, kas sastāda 80% no visām SIA.**Atvieglojumi viena dalībnieka SIA attiecībā uz aktuālā dalībnieku reģistra iesniegšanu Uzņēmumu reģistram**Pamatojums iesniegt precizēto dalībnieku reģistra nodalījumu, kā arī apliecināt parakstu īstumu notariāli, saistīts ar to, ka Uzņēmumu reģistram iesniedzamais dalībnieku reģistrs ir vērsts uz dalībnieku un pamatkapitāla daļu atsavināšanas drošības paaugstināšanu, kā arī atbilstoši Komerclikuma 188.1 pantam aizsargā labticīgu trešo personu tiesisko paļāvību dalībnieku reģistrā norādītajai informācijai. Jaunais dalībnieku reģistra nodalījums arī būtiski atvieglo SIA pamatkapitāla daļu civiltiesisko apgrozību (pārdošana, ieķīlāšana u.tml.), jo katrai SIA pamatkapitāla daļai tiek piešķirts individuāls kārtas numurs. Vienlaikus jāatzīmē, ka, piemēram, dalībnieka maiņas gadījumā obligāta prasība ir parakstu notariāla apliecināšana, līdz ar to ir pietiekamas drošības prasības vienīgā dalībnieka maiņas gadījumā, proti, nepastāv reidersima risks. Turklāt vienīgajam SIA dalībniekam nepastāv būtiskas problēmas atsavināt vai ieķīlāt SIA pamatkapitāla daļas, jo šādā veidā netiek aizskartas citu dalībnieku tiesības. Viena dalībnieka SIA pastāv arī mazākas iespējas iekšējām konfliktsituācijām, jo nav iespējami dalībnieku savstarpējie strīdi. Ņemot vērā minēto, SIA, kurām ir viens dalībnieks, nav saskatāmi tādi reiderisma riski, kādi pastāv vairāku dalībnieku SIA attiecībā uz dalībnieku reģistra noformējumu.Līdz ar to Likumprojekts paredz Komerclikuma pārejas noteikumu gala termiņa atcelšanu tām SIA, kurām ir viens dalībnieks, un kurām ir pienākums iesniegt Uzņēmumu reģistram atbilstoši Komerclikuma 187. panta prasībām sastādītu aktuālo dalībnieku reģistru. Likumprojekts paredz, ka viena dalībnieka SIA aktuālo dalībnieku reģistru var iesniegt Uzņēmumu reģistrā jebkurā laikā, tomēr šāds pienākums iestājas, ja tiek veiktas citas būtiskas izmaiņas, kas skar daļu pāreju (tajā skaitā daļu atsavināšanu) vai izmaiņas pamatkapitālā. Atzīmējams, ka izmaiņas pamatkapitālā var izpausties kā pamatkapitāla samazināšana vai palielināšana. Tikai minēto pamatkapitāla izmaiņu gadījumā ir pienākums precizēt dalībnieku reģistru. Savukārt, ja tiek apmaksāta pamatkapitāla otra daļa (Komerclikuma 146. pants), viena dalībnieka SIA nav pienākums precizēt dalībnieku reģistru atbilstoši Komerclikuma 187. panta prasībām, ņemot vērā, ka vienīgā ziņa, kas ir precizējama dokumentā, ir daļu apmaksas datums. Vienlaikus jānorāda, ka, lai veiktu pamatkapitāla samazināšanu vai palielināšanu, saskaņā ar Komerclikuma noteikumiem, ir jāveic grozījumi statūtos. Jau šobrīd Komerclikuma pārejas noteikumu 39. punkts paredz, ka, piesakot komercreģistra iestādei statūtu grozījumus, kapitālsabiedrība, kuras pamatkapitāls izteikts latos, statūtos vienlaikus paredz pamatkapitāla un pamatkapitāla daļas (akcijas) nominālvērtības denomināciju no latiem uz *euro*. Minētais princips saglabājams attiecībā uz viena dalībnieka SIA, proti, veicot izmaiņas pamatkapitālā, vienlaicīgi pamatkapitāls ir jāizsaka *euro*.**Atvieglojumi viena dalībnieka SIA attiecībā uz pamatkapitāla denomināciju no latiem uz *euro*.**Saistībā ar pāreju uz *euro*, tām SIA, kuru pamatkapitāls ir izteikts latos, ir pienākums pieteikt Uzņēmumu reģistram statūtu grozījumus, kas paredz pamatkapitāla un pamatkapitāla daļas nominālvērtības denomināciju no latiem uz *euro*. Tāpat SIA ir papildus pienākums iesniegt dalībnieku reģistra pēdējo nodalījumu, kurā pamatkapitāla daļas nominālvērtība izteikta *euro*.Atbilstoši Komerclikuma 144. panta pirmās daļas 4. punktam pamatkapitāla lielumu, pamatkapitāla daļu (akciju) skaitu un nominālvērtību norāda kapitālsabiedrības statūtos. Statūti ir Uzņēmumu reģistram iesniedzamais dokuments, kas glabājas attiecīgās kapitālsabiedrības reģistrācijas lietā. Statūtu grozījumu gadījumā kapitālsabiedrībai ir pienākums iesniegt Uzņēmumu reģistram statūtu grozījumu tekstu un pilnu statūtu tekstu jaunajā redakcijā (Komerclikuma 9. panta otrā un trešā daļa). Statūti ir privāttiesisks dokuments, tāpēc grozījumu izdarīšana SIA statūtos ir dalībnieku ekskluzīvā kompetencē (Komerclikuma 210. panta pirmās daļas 1. punkts).Atbilstoši Komerclikuma 187. panta otrās daļas 2. punktam ziņas par SIA pamatkapitāla daļas nominālvērtību ieraksta dalībnieku reģistrā, ko piesaka Uzņēmumu reģistram (Komerclikuma 187. panta sestā daļa). Atbilstoši Komerclikuma 187. panta devītajai daļai tiesības parakstīt aktuālo sabiedrības dalībnieku reģistra nodalījumu ir ekskluzīvā valdes priekšsēdētāja, visas valdes vai viena valdes pilnvarota valdes locekļa kompetencē.Ņemot vērā, ka pamatkapitāla un pamatkapitāla daļas denominācijas gadījumā veicami grozījumi vairākos kapitālsabiedrības privāttiesiskos dokumentos, ar pāreju uz *euro* saistītie grozījumi Komerclikumā (spēkā no 18.10.2013.) noteica, ka šīs izmaiņas veic pati kapitālsabiedrība.Kā tas norādīts iepriekš, komersantu pasivitāte likumisko pienākumu izpildē var radīt problēmas pašiem komersantiem. Lai tās novērstu, būtu attaisnojuma Uzņēmumu reģistra iesaiste SIA pamatkapitāla denominācijā, vienlaikus saglabājot iespēju arī pašām SIA veikt pamatkapitāla denomināciju.Likumprojekts paredz, ka Uzņēmumu reģistrs veiks tikai viena dalībnieka SIA pamatkapitāla denomināciju no latiem uz *euro*. Šī regulējuma attiecināšana uz viena dalībnieka SIA pamatojama ar to, ka šādām SIA ir būtiski mazāki denominācijas riski salīdzinājumā ar vairāku dalībnieku SIA. Atbilstoši *Euro* ieviešanas kārtības likumam pamatkapitāla denominācijā ir jāievēro divi pamatprincipi: 1) proporcionalitātes saglabāšana starp dalībniekiem; 2) pamatkapitāla izmaiņu minimizēšana. Ņemot vērā, ka viena dalībnieka SIA ir tikai viens dalībnieks, šādā gadījumā nav iespējami proporcionalitātes principa pārkāpumi. Viena dalībnieka SIA gadījumā nav arī aktuāls jautājums par pasākumiem mazākumdalībnieku tiesisku interešu aizsardzībai.Likumprojekts papildina Komerclikuma pārejas noteikumus, nosakot, ka, Uzņēmumu reģistrs, nepieņemot atsevišķu lēmumu, veic denomināciju viena dalībnieka SIA. Ņemot vērā, ka daļa šādu SIA vēlēsies veikt denomināciju patstāvīgi, izmantojot Komerclikuma pārejas noteikumos paredzētos atvieglojumus denominācijai (nav jāmaksā valsts nodeva, maksa par publikāciju un nav jāapliecina paraksti uz iesniedzamajiem dokumentiem), automātiska denominācija būtu jāveic tām viena dalībnieka SIA, kuras to nebūs veikušas līdz likumā noteiktajam gala termiņam – 2016. gada 30. jūnijam.Lai nodrošinātu *Euro* ieviešanas kārtības likuma 22. pantā noteiktā pamatkapitāla izmaiņu minimizēšanas principa ievērošanu, Likumprojekts paredz, ka visām SIA, kurām pamatkapitāla denomināciju veic Uzņēmumu reģistrs, pamatkapitāla daļas nominālvērtība ir viens *euro*. Šādas SIA pamatkapitāla daļas nominālvērtības noteikšana nodrošinās arī matemātiski vienkāršu pārrēķinu. Savukārt, tās SIA, kas Komerclikuma pārejas noteikumos noteiktajā termiņā izvēlēsies pašas veikt pamatkapitāla un pamatkapitāla daļu denomināciju, būs tiesīgas noteikt arī citu pamatkapitāla daļas nominālvērtību (attiecīgi arī pamatkapitāla daļu skaitu).Tā kā pamatkapitāla denominācijas rezultātā rodas atlikums (ne vairāk kā 99 centi), ko nevar izteikt jaunās pamatkapitāla daļās, Komerclikuma pārejas noteikumos paredzēts, ka par šīs summas izlietošanu lemj pats dalībnieks, ievērojot *Euro* ieviešanas kārtības likuma 22. panta trešajā daļā noteikto. Proti, šo atlikušo summu izmaksā dalībniekam vai arī pārskaita kapitālsabiedrības rezervēs.Tā kā Uzņēmumu reģistram veicot pamatkapitāla denomināciju, komercreģistra ieraksti atšķirsies no reģistrācijas lietā pievienotajiem dokumentiem, Likumprojektā noteikts, ka šīm SIA ir pienākums, piesakot jebkādus statūtu grozījumus vai iesniedzot jebkādas izmaiņas dalībnieku reģistrā, vienlaikus precizēt šajos dokumentos (statūtos un dalībnieku reģistra nodalījumā) norādītās ziņas (pamatkapitālu, pamatkapitāla daļas nominālvērtību, pamatkapitāla daļu skaitu) atbilstoši Uzņēmumu reģistra veiktajai pamatkapitāla denominācijai. Tas nozīmē, ka SIA, precizējot dokumentus, ievēro Uzņēmumu reģistra noteikto pamatkapitāla apmēru, Komerclikuma pārejas noteikumos noteikto pamatkapitāla daļas nominālvērtību (viens *euro*) un dokumentos nosaka attiecīgu pamatkapitāla daļu skaitu. Ja viena dalībnieka SIA pieteiks izmaiņas pamatkapitālā pēc tam, kad Uzņēmumu reģistrs būs veicis pamatkapitāla denomināciju, tām būs jāievēro Uzņēmumu reģistra noteiktais pamatkapitāla apmērs.Ja Uzņēmumu reģistrs būs veicis pamatkapitāla denomināciju viena dalībnieka SIA, tad tās vairs nebūs tiesīgas veikt pamatkapitāla un pamatkapitāla daļas nominālvērtības denomināciju. Izmaiņas attiecībā uz pamatkapitāla apmēru vai pamatkapitāla daļas nominālvērtību būs jāveic vispārējā kārtībā.Saskaņā ar Komerclikuma pārejas noteikumu 39. punktu, piesakot komercreģistra iestādei statūtu grozījumus, kapitālsabiedrība, kuras pamatkapitāls izteikts latos, statūtos vienlaikus paredz pamatkapitāla un pamatkapitāla daļas (akcijas) nominālvērtības denomināciju no latiem uz *euro.* Likumprojekts nemaina esošo kārtību, proti, ja pirms 2016. gada 30. jūnija, kad komercreģistra iestāde veiks pamatkapitāla denomināciju, viena dalībnieka SIA nolems veikt grozījumus statūtos, vienlaikus būs jāveic arī pamatkapitāla un pamatkapitāla daļas nominālvērtības denominācija. |
| 3. | Projekta izstrādē iesaistītās institūcijas | Uzņēmumu reģistrs. |
| 4. | Cita informācija | Nav.  |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Viena dalībnieka SIA, kuras pamatkapitāls ir izteikts latos, kā arī līdz 2013. gada 30. jūnijam reģistrētās viena dalībnieka SIA, kuras nav izpildījušas Komerclikuma pārejas noteikumos 31. punktā noteikto pienākumu – nav Uzņēmumu reģistrā iesniegušas atbilstoši Komerclikuma 187. panta prasībām sastādītu aktuālo sabiedrības dalībnieku reģistru. |
| 2. | Tiesiskā regulējuma ietekme uz tautsaimniecību un administratīvo slogu | Samazinās administratīvais slogs, jo viena dalībnieka SIA var izvēlēties neveikt pamatkapitāla denomināciju no latiem uz *euro*, atstājot šo jautājumu Uzņēmumu reģistra kompetencē. Savukārt atbilstoši Komerclikuma 187. panta prasībām sastādītu aktuālo sabiedrības dalībnieku reģistru viena dalībnieka SIA var iesniegt kopā ar citām izmaiņām. |
| 3. | Administratīvo izmaksu monetārs novērtējums | Tiesiskajam regulējumam nav ietekmes uz administratīvajām izmaksām. Likumprojekts atbrīvo viena dalībnieka SIA no dokumentu sagatavošanas un iesniegšanas Uzņēmumu reģistram. Līdz ar to šādām SIA nerodas izdevumi saistībā ar dokumentu sagatavošanu. |
| 4. | Cita informācija | Nav. |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar.  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nav notikusi, taču ir ņemti vērā Tieslietu ministrijai un Uzņēmumu reģistram adresētie privātpersonu iesniegumi, kuros izteikts lūgums veikt automātisku kapitālsabiedrību pamatkapitāla un pamatkapitāla daļu denomināciju. |
| 2. | Sabiedrības līdzdalība projekta izstrādē | Sabiedrības līdzdalība nav notikusi. |
| 3. | Sabiedrības līdzdalības rezultāti | Sabiedrības līdzdalība nav notikusi. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. |
| 3. | Cita informācija | Nav.  |

Iesniedzējs:

tieslietu ministrs Dzintars Rasnačs

24.03.2015 14.20

1938

K.Vecozols,

67036948, Kaspars.Vecozols@tm.gov.lv

J. Lukjanova

67031848, julija.lukjanova@ur.gov.lv